Quel ch’era stà dudesch onns a la scola chantunala

Igl era ina giada ina dunna ch’aveva in figl, in fitg scort, pertge el era stà dudesch onns a la scola chantunala giu Cuira.
Ussa er el puspè a chasa e la mamma era fitg cuntenta. Pertge ella aveva basegn d’agid. Ina saira di ella al figl: “Damaun èsi fiera a Tusaun. Ti es stà uschè ditg a scola e sas ussa bain ir a fiera a far las fatschentas en urden. Va damai giu Tusaun e cumpra ina brev guglias.” 
Il giuven va in di suenter giu Tusaun e cumpra las guglias. Giu sut Alvaschagn passa in da Beiva cun ina balla strom sperasvi. Il giuven ch’era unfis da tegnair las guglias enta maun fitga quellas en la balla strom. Igl um da la balla strom è ì sveltamain ed il giuven n’ha betg pudì suenter. Cura ch’el è riva a chasa ha la mamma dumandà: “Nua has ti las guglias”. Il figl respunda: “Jau sun vegnì unfis da las purtar ed hai fitgà ellas en ina balla strom, n’è quella betg passada qua. N’èn las guglias betg arrivadas?”
“En num da Dieu e d’ina bun’ura! En tia chapella avessas stuì las fitgar.” “Mabain, ussa per l’autra giada sai jau. Betg fa quitads”, respunda il giuven. El era stà dudesch onns a la scola 
chantunala.
Tar la proxima fiera di la mamma: “Va giu Tusaun a cumprar ina furtga. Quella che nus avain ha be pli dus dents”. Il giuven va, cumpra la furtga e la chatscha en la chapella. Quai ha da ina bella chapella! Cura che la mamma vesa quai, fa ella gronds spergaments: “Ma ti tabalori! Ussa va el è chatscha la furtga en quella bella chapella nova. Ti stuevas prender in fist e chatschar quel en la furtga e la purtar uschia si dies.”
“Ah tge tgutg ch’jau sun stà! Ussa l’autra giada sai jau sco far!” El era stà dudesch onns a la scola chantunala.
La terza giada ha el gì dad ir a cumprar in portg. E tge fa el? Prenda in pal e chatscha el al pover animal da bucca en e davos ora. Cler ch’il portg era bel e finì cura ch’el è rivà a chasa. La mamma vul sa sfar: “Sche quai èn chaussas per in um scolà. Ti pover tgutg! Ad in portg mett’ins ina suga en in pe ed al fa ir davant ora.”
“Ussa l’autra giada sai jau sco far”, di il figl. A la fin era el stà dudesch onns a la scola chantunala. 
In bel di, igl e puspè fiera a Tusaun, ha el gì dad ir a cumprar in zaiver cun pes. A quel metta el ina suga en in pe. Ma il zaiver na vul natiralmain betg ir davant ora. Uschia va el sez davant ora e tira il zaiver suenter. Ma a chasa vegn el be pli cun la suga. La mamma ha ussa pli che avunda. “Tai na sai jau betg laschar ir pli a fiera”.
L’autra giada avant ch’ir a fiera di ella al figl. “Jau vom a fiera, ti sas star qua e tegnair chasa”. “Gliez fatsch jau gugent”, ha respundì il figl.
La mamma va. Il figl possa in givè encunter il chantun da la chasa e tegn e tegn quel, per che la chasa na possia betg dar giu.
“Ma tge fas ti”, dumonda in vischin che passa sperasvi. “La mamma è ida a fiera ed ha ditg che jau duessi tegnair chasa”. “Ti es in pover tabalori. Tegnair chasa vul dir far las lavurs en chasa, p. ex. laschar luar paintg, far patlaunas e preparar il vin.”
“Gea, ti pudessas avair raschun. A quai n’hai jau betg pensà”.
El va en chasa e metta sura fieu il paintg. Alura di el a sasez. “Ussa vom jau giun tschaler per farina e per in pau vin”. Ditg e fatg. Ma gist cura ch’el ha avert la spina da vin, al vegn endament ch’il paintg savessi ir surora. El lascha la spina e curra quai ch’el po en cuschina. La è il paintg ì surora ed è ì a finir giun plaun. “Dieus pertgira sche la mamma vegn…”. Ed ussa al vegn endament ch’el n’ha betg serrà la spina dal vin. El curra gin tschaler. In lai da vin giun plaun! En sia furia prenda el il satg farina e svida sur il vin en. Forsa che quel sienta il vin. El era stà dudesch onns a la scola chantunala. (RG/or da CSCM)